21วันกองหุ้นอินเดียแจก7%
&nbsp;
21 ส.ค. 2554

อเบอร์ดีน โชว์ผลงานกองทุนอินเดีย เปิดกองทุน 3 สัปดาห์ได้ผลตอบแทน 6.6% เชื่อหุ้นอินเดียมีโอกาสเติบโตสูง
นายชัยเกษม วัฒนศิริพงษ์ หัวหน้าฝ่ายจัดจำหน่ายกองทุน บริษัทหลักทรัพย์จัดการกองทุน (บลจ.) อเบอร์ดีน ประเทศไทย เปิดเผยถึงกองทุนเปิดอเบอร์ดีน อินเดีย โกรท ฟันด์ ซึ่งมีนโยบายลงทุนในตลาดหุ้นอินเดีย ผ่านกองทุนเปิดอเบอร์ดีน โกลเบิลเอเดียน เอ็คควิตี้ ฟันด์ ว่า หลังจากจดทะเบียนจัดตั้งกองทุนเมื่อวันที่ 16 มี.ค. 2554 กองทุนสามารถสร้างผลตอบแทนได้แล้ว 6.6%
นายเอเดรียน ลิม ผู้จัดการกองทุนอาวุโส ทีมตราสารทุนเอเชีย บลจ.อเบอร์ดีน สิงคโปร์ กล่าวว่า นักลงทุนต่างชาติเริ่มมีมุมมองต่อตลาดหุ้นอินเดียดีขึ้นเมื่อเทียบกับช่วงต้นปีที่ผ่านมาที่เทขายหุ้นอย่างหนักจนให้ผลตอบแทนต่ำที่สุดในภูมิภาค และขณะนี้เงินต่างชาติที่ไหลกลับเข้ามาในเอเชียก็เข้ามาซื้อหุ้นอินเดียด้วย เพราะมองว่ามีปัจจัยพื้นฐานดีและได้รับผลกระทบจากเหตุการณ์แผ่นดินไหวและสึนามิที่ประเทศญี่ปุ่นน้อยที่สุด เนื่องจากเศรษฐกิจอินเดียพึ่งพาการบริโภคในประเทศ
ขณะที่พอร์ตลงทุนของกองทุนที่ลงทุนในบริษัทที่มีความเชื่อมโยงกับประเทศญี่ปุ่นก็ไม่ได้รับผลกระทบมากนัก จึงยังไม่ปรับพอร์ตลงทุนใดๆ แต่หากสถานการณ์ในตะวันออกกลางและญี่ปุ่นยืดเยื้อออกไป 12 ไตรมาส อาจจะกลับมาพิจารณาอีกครั้งว่าบริษัทที่ลงทุนอยู่ได้รับผลกระทบอย่างไรบ้าง
ปัจจุบัน อัตราการเติบโตของบริษัทจดทะเบียน (บจ.) ในตลาดหุ้นอินเดียยังเป็นจุดขายหลักของอินเดียที่นักวิเคราะห์คาดว่าจะเติบโตสูงถึง 15-20% ขณะที่พีอีของตลาดอยู่ที่ 15-16 เท่า สูงกว่าภูมิภาคเอเชียซึ่งอยู่ที่ 14 เท่า
อย่างไรก็ตาม พีอีของ บจ. ที่กองทุนเปิดอเบอร์ดีน โกลเบิลเอเดียน เอ็คควิตี้ ฟันด์ ถือหุ้นอยู่จะมีพีอีสูงกว่าพีอีของตลาด โดยอยู่ที่ 19-20 เท่า เนื่องจากเน้นลงทุนในบริษัทด้านอุปโภคบริโภคและบริษัทข้ามชาติที่มักจะมีพีอีสูงกว่าตลาด และคาดว่าจะมีอัตราการเติบโตของกำไรประมาณ 8-15% ในปีนี้